ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀՈՂԱՅԻՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ**

**Հոդված 1.** Հայաստանի Հանրապետության 2001 թվականի մայիսի 2-ի հողային օրենսգրքի 102-րդ հոդվածի առաջին մասի 3-րդ կետում լրացնել հետևյալ բովանդակության նոր պարբերություն.

«Գյուղատնտեսական նշանակության հողերը որպես չօգտագործվող հողեր դասակարգելու չափանիշները և դրանց հաշվառման կարգը սահմանում է Կառավարությունը.։»

**Հոդված 2. Եզրափակիչ մաս և անցումային դրույթներ**

1. Սույն օրենքն ուժի մեջ է մտնում պաշտոնական հրապարակմանը հաջորդող օրվանից:

**2. Կառավարությունը սույն օրենքի 1-ին հոդվածով սահմանված որոշումն ընդունում է սույն օրենքն ուժի մեջ մտնելուց հետո երկամսյա ժամկետում։**

ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**«ՀՈՂԵՐԻ ՊԱՀՊԱՆՄԱՆ ԵՎ ՕԳՏԱԳՈՐԾՄԱՆ ՆԿԱՏՄԱՄԲ ՎԵՐԱՀՍԿՈՂՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Հողերի պահպանման և օգտագործման նկատմամբ վերահսկության մասին» 2008 թվականի ապրիլի 8-ի ՀՕ-36-Ն օրենքի (այսուհետ՝ Օրենք) 4-րդ հոդվածում լրացնել հետևյալ բովանդակությամբ 4-րդ կետ.

«4) գյուղատնտեսության բնագավառի քաղաքականությունը մշակող լիազոր մարմինը՝ սույն օրենքի հավելվածով սահմանված կարգով.»։

**Հոդված 2.** Օրենքի 6-րդ հոդվածի 1-ին մասում լրացնել հետևյալ բովանդակությամբ 4-րդ կետ.

«4) սույն օրենքի հավելվածով սահմանված դիտարկումները.»։

**Հոդված 3.** Oրենքը լրացնել հետևյալ բովանդակությամբ հավելվածով.

**«Հավելված**

**«Հողերի պահպանման և օգտագործման նկատմամբ**

**վերահսկողության մասին» օրենքի**

**ԿԱՐԳ**

**ԳՅՈՒՂԱՏՆՏԵՍԱԿԱՆ ՆՇԱՆԱԿՈՒԹՅԱՆ ՉՕԳՏԱԳՈՐԾՎՈՂ ՀՈՂԵՐԻ ԲԱՑԱՀԱՅՏՄԱՆ ՆՊԱՏԱԿՈՎ ԻՐԱԿԱՆԱՑՎՈՂ ԴԻՏԱՐԿՄԱՆ**

1. Յուրաքանչյուր տարի առնվազն մեկ անգամ գյուղատնտեսության բնագավառի քաղաքականությունը մշակող լիազոր մարմինն իրականացնում է գյուղատնտեսական նշանակության չօգտագործվող հողերի դիտարկում: Դիտարկումն իրականացվում է համայնքի վարչական սահմաններում համայնքի ղեկավարի, Երևան քաղաքում՝ Երևանի քաղաքապետի, իսկ համայնքի վարչական սահմանից դուրս՝ մարզպետի կամ նրանց կողմից նշանակված ներկայացուցչի մասնակցությամբ։
2. Դիտարկումն իրականացվում է գյուղատնտեսության բնագավառի քաղաքականությունը մշակող լիազոր մարմնի կողմից ընդունված դիտարկումների ժամանակացույցին համապատասխան, որը հրապարակվում է գյուղատնտեսության բնագավառի քաղաքականությունը մշակող լիազոր մարմնի պաշտոնական կայքում, ինչպես նաև փակցվում է համապատասխան համայնքի աշխատակազմի կամ մարզպետարանի վարչական շենքում՝ յուրաքանչյուր անձի համար տեսանելի հատվածում:
3. Յուրաքանչյուր տարվա դիտարկումների ժամանակացույցը հրապարակվում է մինչև տվյալ տարվա հունվարի 20-ը:
4. Դիտարկման ժամանակացույցի հրապարակումը համարվում է պատշաճ ծանուցում հողամասի սեփականատերերի համար: Հողամասի սեփականատերերը համարվում են պատշաճ ծանուցված դիտարկման ժամանակացույցի հրապարակումից հետո 5-րդ օրը:
5. Դիտարկումը փաստացի կարող է սկսվել հողամասի սեփականատերերի (օգտագործողների) պատշաճ ծանուցումն ապահովելուց առնվազն 5 օր հետո:
6. Դիտարկումն իրականացվում է հողամասը դրա գտնվելու վայրում փաստացի դիտելու, իսկ անհրաժեշտության դեպքում հողից նմուշառում կատարելու, հողամասը լուսանկարահանելու, տեսանկարահանելու, չափագրումներ իրականացնելու և/կամ փաստաթղթեր վերցնելու միջոցով:
7. Դիտարկումն իրականացվում է հողամասի սեփականատիրոջ կամ նրա կողմից լիազորված անձի մասնակցությամբ՝ բացառությամբ սույն կարգի 8-րդ մասով նախատեսված դեպքերի:
8. Եթե հողամասի սեփականատերը բացակայում է Հայաստանի Հանրապետությունից, հողամասի սեփականատերն անհայտ է կամ այլ պատճառով չի կարող մասնակցել դիտարկմանը և չունի ներկայացուցիչ, ապա դիտարկումն իրականացվում է առանց սեփականատիրոջ մասնակցության:
9. Հողամասի սեփականատերն օգտվում է սույն օրենքով սահմանված ստուգվող անձի իրավունքներից և ունի նրա համար սահմանված պարտականություններ։
10. Դիտարկում իրականացնող անձինք օգտվում են սույն օրենքով սահմանված ստուգող անձանց իրավունքներից և ունեն նրանց համար սահմանված պարտականություններ։

12. Դիտարկումը պետք է իրականացվի այնպես, որ չխոչընդոտի հողամասի բնականոն օգտագործմանը:

13. Դիտարկման իրականացման արդյունքներով կազմվում է արձանագրություն, որտեղ նշվում են դիտարկում իրականացնող անձանց անունները և պաշտոնը, հողամասի սեփականատիրոջ (օգտագործողի) անունը (անվանումը), դիտարկմանը մասնակցած անձանց անունները, դիտարկման իրականացման ժամանակը և վայրը, դիտարկման արդյունքները:

14.Դիտարկման արձանագրությունը ստորագրում են դիտարկում իրականացրած պաշտոնատար անձինք, հողամասի սեփականատերը կամ նրա ներկայացուցիչը, իսկ եթե հողամասի սեփականատերը կան նրա ներկայացուցիչը չի մասնակցել հողամասի դիտարկմանը, ապա դրա մասին նշում է կատարվում արձանագրության մեջ՝ նշելով նրանց բացակայության պատճառները, եթե դրանք հայտնի են դիտարկում իրականացնող անձանց:

1. Դիտարկման արձանագրությանը կարող են կցվել լուսանկարներ, տեսաժապավեններ և/կամ փաստաթղթեր:
2. Դիտարկման արդյունքներն ամփոփելուց հետո ոչ ուշ, քան մեկ ամսվա ընթացքում գյուղատնտեսության բնագավառի քաղաքականությունը մշակող լիազոր մարմինը որոշում է ընդունում գյուղատնտեսական նշանակության հողամասը որպես չօգտագործվող հաշվառելու վերաբերյալ, եթե առկա են համապատասխան չափանիշները:
3. Որոշումը հողամասի սեփականատիրոջն է ուղարկվում նրա հաշվառման (գտնվելու) վայրի հասցեով՝ ընդունվելուց հետո 5 աշխատանքային օրվա ընթացքում՝ փոստային առաքման կամ առձեռն հանձնելու միջոցով, եթե որոշման հասցեատերը ծանուցման այլ ձևի վերաբերյալ գրավոր չի հայտնել: Եթե հողամասի սեփականատերը կամ նրա գտնվելու վայրն անհայտ է կամ որոշումը մեկ անգամ չի ստացվել որոշման հասցեատիրոջ հաշվառման (գտնվելու) վայրի հասցեով, ապա որոշումն ուղարկվում է նրա վերջին հայտնի բնակության (գտնվելու) վայրի հասցեով և հրապարակվում է հրապարակային ծանուցումների պաշտոնական ինտերնետային կայքում։

18. Որոշումը կարող է բողոքարկվել վարչական կարգով կամ դատարան՝ սահմանված կարգով և ժամկետներում։

19. Որոշումն ուժի մեջ մտնելուց հետո հողամասի սեփականատերը կարող է ներկայացնել ապացույցներ, որոնք հիմնավորում են որոշումն ուժի մեջ մտնելուց հետո ընկած ժամանակահատվածում հողամասն օգտագործելու փաստը, ինչպես նաև դիմել գյուղատնտեսության բնագավառի քաղաքականությունը մշակող լիազոր մարմնին այդ նպատակով դիտարկում իրականացնելու համար։ Սույն կետում նշված դիտարկման վրա տարածվում են սույն հավելվածով սահմանված կարգավորումները՝ բացառությամբ հողամասի սեփականատիրոջը ծանուցելու վերաբերյալ դրույթների։»

**Հոդված 4.** Սույն օրենքն ուժի մեջ է մտնում դրա պաշտոնական հրապարակմանը հաջորդող օրվանից երկու ամիս հետո։

|  |
| --- |
| ՀԻՄՆԱՎՈՐՈՒՄ*«Հայաստանի Հանրապետության հողային օրենսգրքում լրացում կատարելու մասին» և «Հողերի պահպանման և օգտագործման նկատմամբ վերահսկողության մասին օրենքում լրացումներ կատարելու մասին»**ՀՀ օրենքների նախագծերի ընդունման*  |
| *1* | *Անհրաժեշտությունը* |
|  | Նախագծերի ընդունման անհրաժեշտությունը պայմանավորված է տարբեր պատճառներով չմշակվող գյուղատնտեսական նշանակության հողերը շրջանառության մեջ ընդգրկելու (առանց սեփականության իրավունքից զրկելու), հանրապետությունում հողօգտագործման արդյունավետությունը բարձրացնելու համար նախադրյալներ և գործուն մեխանիզմներ ստեղծելու հրամայականով: |
| *2* | *Ընթացիկ իրավիճակը և խնդիրները* |
|  | 1. Հանրապետության գրեթե բոլոր մարզերում առկա են գյուղատնտեսական հողերի չմշակման, ոչ նպատակային և անարդյունավետ օգտագործման հիմնախնդիր, իսկ մշակովի հողերի զգալի մասում նկատվում է մշակա­բույսերի բերքատվության նվազում: Ըստ ՀՀ 2018 թվականի հողային հաշվեկշռի և ՀՀ ազգային վիճակագրական ծառայության տվյալների՝ 445,6 հազար հեկտար վարելահողերից 2018 թվականի հուլիսի 1-ի դրությամբ նպատակային չի օգտագործվել շուրջ 202,7 հազար հեկտարը կամ 45,5 %-ը:

 Գյուղատնտեսական հողերի չմշակման պատճառները բազմազան են՝ ցածր եկամտաբերություն, շրջանառու միջոցների անբավարարություն, ոռոգման ջրի անհասանելիություն կամ անբավարար մատակարարում, գյու­ղատնտեսական արտադրանքի իրացման դժվարություն, հողօգտագործողի` սեփականատիրոջ բացակայություն, այլ աշխատանքով զբաղվածություն, աշխատուժի բացակայություն, հողի ցածր բերրիություն և այլն:Հարկ է նշել, որ եթե ընթացող գյուղատնտեսության աջակցության ծրագրերի (ինտենսիվ այգիներ հիմնելու, կարկտապաշտպան ցանցեր, ոռոգման արդիական համակարգեր տեղադրելու համար, գյուղատնտեսական մթերքներ վերամշակողներին տրամադրվող նպատակային վարկերի սուբսիդավորում, գյուղտեխնիկայի լիզինգ և այլն) իրականացման արդյունքում առաջիկա տարիներին կարելի է ակնկալել գյուղատնտեսական հողերի մշակման արդյունավետության բարձրացում, այնուամենայնիվ բաց է մնում մի կարևոր խնդիր` այսպես կոչված լքված հողերի հիմնախնդիրը: Դրանք այն հողերն են, որոնց սեփականատերերը հայտնի չեն, որոնց սեփականատերերը բացակայում են հանրապետությունից, ինչպես նաև այն հողերը, որոնք չեն մշակվում սեփականատերերի այլ աշխատանքով զբաղված լինելու կամ աշխատուժի բացակայության (տարեց հողօգտագործողներն ի վիճակի չեն մշակել իրենց հողատարածքները) պատճառներով:1. ՀՀ հողային օրենսգրքի 102-րդ հոդվածի 3-րդ մասի՝ «գյուղատնտեսական նշանակության հողամասը երեք տարվա ընթացքում չօգտագործելը` հողամասի յուրացման, մելիորատիվ շինարարության, տարերային աղետներից հետո վերականգնման և նման օգտագործումը բացառող այլ հանգամանքների վերացման համար անհրաժեշտ ժամկետի հաշվանցով.» հիմքով հողամասի նկատմամբ իրավունքների հարկադիր դադարեցման դրույթը գործնականորեն չի կիրառվում՝ համայնքի կողմից դատական, նոտարական և հողային իրավունքների գրանցման ծախսերի վճարման դժվարության պատճառով, մյուս կողմից՝ համայնքի ղեկավարը չի գնում այդ քայլին` առաջնորդվելով համայնքի անդամների հետ բարիդրացիական հարաբերությունները պահպանելու սկզբունքով, կամ պատճառաբանմամբ, որ հետագայում չի կարողանալու լուծել այդ հողերի օգտագործման խնդիրը։
 |
| *3* | *Տվյալ բնագավառում իրականացվող քաղաքականությունը* |
|  | ՀՀ կառավարության 2019 թվականի փետրվարի 8-ի N 65 որոշմամբ ընդունված Կառավարության ծրագրում, մասնավորապես 5.10 կետում, նշված է՝ «Կառավարությունն անթույլատրելի է համարում, որ գյուղատնտեսական նշանակության հողերի շուրջ 1/3-ը մնացել է անմշակ և Կառավարությունը գործուն քայլեր է ձեռնարկելու չօգտագործվող գյուղատնտեսական նշանակության հողերը նպատակայնորեն օգտագործելու ուղղությամբ»։ |
| *4* | *Կարգավորման նպատակը և բնույթը* |
|  | Նախագծերի ընդունման նպատակը գյուղատնտեսական հողերի օգտագործման արդյունավետության բարձրացման համար անհրաժեշտ օրենսդրական հենքի ստեղծումն է: |
|  *5* | *Նախագծի մշակման գործընթացում ներգրավված ինստիտուտները և անձինք* |
|  | Նախագծերը մշակվել են ՀՀ էկոնոմիկայի նախարարության կողմից: |
| *6* | *Ակնկալվող արդյունքը* |
|  | Նախագծերի և դրանից բխող իրավական ակտերի ընդունումն ու կիրառումը էական դրական ազդեցություն կունենա գյուղատնտեսական նշանակության հողերի արդյունավետ օգտագործման քաղաքականության իրականացման, ներդրումային գործունեության խթանման, չօգտագործվող հողերը շրջանառության մեջ ներգրավման կամ անարդյունավետ օգտագործման հիմնախնդրի լուծման համար: |

|  |
| --- |
| *ՏԵՂԵԿԱՆՔ**«Հայաստանի Հանրապետության հողային օրենսգրքում լրացում կատարելու մասին» և «Հողերի պահպանման և օգտագործման նկատմամբ վերահսկողության մասին օրենքում լրացումներ կատարելու մասին»**ՀՀ օրենքների նախագծերի ընդունման դեպքում պետական կամ տեղական ինքնակառավարման մարմինների բյուջեներում ծախսերի և եկամուտների էական ավելացումների կամ նվազեցումների մասին* |
| «Հայաստանի Հանրապետության հողային օրենսգրքում լրացում կատարելու մասին» և «Հողերի պահպանման և օգտագործման նկատմամբ վերահսկողության մասին օրենքում լրացումներ կատարելու մասին» ՀՀ օրենքների նախագծերի ընդունման դեպքում պետական կամ տեղական ինքնակառավարման մարմինների բյուջեներում ծախսերի և եկամուտների էական ավելացումներ կամ նվազեցումներ չեն նախատեսվում: |

|  |
| --- |
| ՏԵՂԵԿԱՆՔ*«Հայաստանի Հանրապետության հողային օրենսգրքում լրացում կատարելու մասին» և «Հողերի պահպանման և օգտագործման նկատմամբ վերահսկողության մասին օրենքում լրացումներ կատարելու մասին» ՀՀ օրենքների նախագծերի ընդունման առնչությամբ այլ իրավական ակտերի ընդունման անհրաժեշտության բացակայության մասին* |
| 1 | «Հայաստանի Հանրապետության հողային օրենսգրքում լրացում կատարելու մասին» և «Հողերի պահպանման և օգտագործման նկատմամբ վերահսկողության մասին օրենքում լրացումներ կատարելու մասին» ՀՀ օրենքների նախագծերի ընդունման դեպքում «Գյուղատնտեսական նշանակության հողերը որպես չօգտագործվող հողեր դասակարգելու չափանիշները և որպես չօգտագործվող հողեր հաշվառելու կարգը հաստատելու մասին» Հայաստանի Հանրապետության կառավարության որոշման ընդունման անհրաժեշտություն է առաջանում: |
| 2 | «Հայաստանի Հանրապետության հողային օրենսգրքում լրացում կատարելու մասին» և «Հողերի պահպանման և օգտագործման նկատմամբ վերահսկողության մասին օրենքում լրացումներ կատարելու մասին» ՀՀ օրենքների նախագծերի ընդունումը չի հակասում ՀՀ միջազգային պայմանագրերով ստանձնած պարտավորություններին: |